Vuurwapens by Nieu-Seelanders oorgekoopNieu-Seeland (Foto: Tākuta/Edward Hyde – FLICKR via Wikimedia Commons) Die polisie in Nieu-Seeland het Saterdag vir die eerste keer vuurwapens oorgekoop nadat die land sekere vuurwapens verbied het ná ŉ dodelike aanval op twee moskees in Christchurch in Maart vanjaar. Die polisie het gesê altesaam 224 verbode vuurwapens en 217 onderdele en bykomstighede is deur 168 eienaars ingehandig by die geleentheid in Christchurch. Vergoeding beloop NZ$433 682 (meer as R4 miljoen). Mike Johnson, waarnemende distriksbevelvoerder van Canterbury, het gesê die houding van vuurwapeneienaars is “uitstekend” en “hulle het regtig deelgeneem aan die proses”. Dit is die eerste van 258 beplande geleenthede wat landswyd oor die volgende paar maande sal plaasvind. Vuurwapeneienaars het tot 20 Desember om onwettige vuurwapens in te handig onder die amnestieooreenkoms ná semi-outomatiese en pompaksie haelgewere in April verbied is. Die verbod kom minder as ŉ maand ná 51 persone dood en talle beseer is tydens ŉ skietery by die moskees in Christchurch.